SK Úradný vestník Európskej únie L 195/1

NARIADENIE KOMISIE (EÚ) 2015/1200

z 22. júla 2015,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí amidosulfurónu, fenhexamidu, krezoxím-metylu, tiaklopridu a trifloxystrobínu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a), článok 18 ods. 1 písm. b) a článok 49 ods. 2,

keďže:

(1) Maximálne hladiny rezíduí (ďalej len „MRL“) amidosulfurónu sa stanovili v časti A prílohy III k nariadeniu (ES) č. 396/2005. V prílohe II a v časti B prílohy III k uvedenému nariadeniu boli stanovené MRL fenhexamidu, krezoxím-metylu, tiaklopridu a trifloxystrobínu.

(2) V prípade amidosulfurónu predložil Európsky úrad pre bezpečnosť potravín (ďalej len „úrad“) odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (2). V prípade ľanových semien MRL odporučil znížiť. Pri ostatných produktoch odporučil súčasné MRL zvýšiť alebo zachovať. Dospel k záveru, že pokiaľ ide o MRL v prípade jačmenných, ovsených, ražných a pšeničných zŕn, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia.

(3) V prípade fenhexamidu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (3). V prípade mandlí a moruší odporučil znížiť MRL. Pri ostatných produktoch odporučil súčasné MRL zvýšiť alebo zachovať. Dospel k záveru, že pokiaľ ide o MRL v prípade kivi, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade tohto produktu by sa mala stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Táto MRL sa preskúma; pri preskúmaní sa zohľadnia informácie dostupné do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade fenikla, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade tohto produktu by sa mala stanoviť na úrovni špecifického limitu určenia. Pokiaľ ide čučoriedky, brusnice, egreše a plody hlohu azarolského, po predložení stanoviska uvedeného v prvej vete úrad predložil ďalšie stanovisko k MRL v súlade s článkom 10 nariadenia (ES) č. 396/2005 (4). Je vhodné, aby sa toto stanovisko vzalo do úvahy.

(4) V prípade krezoxím-metylu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (5). Navrhol zmeniť definíciu rezíduí a odporučil znížiť MRL pre pekanové orechy, ríbezle (červené, čierne a biele), egreše, papriku, slnečnicové semená, ražné a pšeničné zrno. Pri ostatných produktoch odporučil súčasné MRL zvýšiť alebo zachovať. Dospel k záveru, že pokiaľ ide o MRL v prípade svaloviny, tuku, pečene a obličiek ošípaných, v prípade svaloviny, tuku, pečene a obličiek hovädzieho dobytka, v prípade svaloviny, tuku, pečene a obličiek oviec, v prípade svaloviny, tuku, pečene a obličiek kôz a v prípade mlieka dobytka, mlieka oviec a mlieka kôz chýbali určité informácie, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade marhúľ, broskýň a špenátovej a listovej repy, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by mali byť stanovené na úrovni špecifického kvantifikačného limitu.

(5) V prípade tiaklopridu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (6). Zistil riziko pre spotrebiteľov, pokiaľ ide o MRL v prípade ostružín, kelu, šalátu a endívie. Preto je vhodné tieto MRL znížiť. Úrad odporučil znížiť MRL v prípade zeleru, kvaky, okrúhlice, cesnaku, cibule, šalotky, kalerábu, špargle, jačmenného zrna, ovseného zrna, ryžového zrna, tuku ošípaných, tuku hovädzieho dobytka, tuku oviec, tuku kôz, svaloviny hydiny, tuku hydiny a pečene hydiny. Pri ostatných produktoch odporučil súčasné MRL zvýšiť alebo zachovať. Dospel k záveru, že pokiaľ ide o MRL v prípade cukiet, hlúbovej zeleniny so zdužinatenými súkvetiami, endívie, barborky jarnej, rukoly, listov a výhonkov hlúbovej zeleniny, špenátu, špenátovej a listovej repy, fazule (čerstvej, so strukmi), fazule (suchej), hrachu (suchého), semien repky, horčicových semien, zŕn kukurice, čaju, bylinných nálevov (sušených, z koreňov), bylinných nálevov (sušených, z listov) a korenín (semien), niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade stolového hrozna, muštového hrozna, cukrovej kukurice, čakanky, fazule (čerstvej, bez strukov) a slnečnicových semien, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by mali byť stanovené na úrovni špecifického kvantifikačného limitu.

(6) V prípade trifloxystrobínu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (7). Odporučil znížiť MRL v prípade stolového a muštového hrozna, papáje, cesnaku, cibule, arašidov a cukrovej repy. Pri ostatných produktoch odporučil súčasné MRL zvýšiť alebo zachovať. Úrad dospel k záveru, že pokiaľ ide o MRL v prípade ríbezlí (červených, čiernych a bielych), egrešov, mučenky, papriky, uhoriek, uhoriek nakladačiek, listovej hlúbovej zeleniny, endívie širokolistej/čakanky, byliniek, fazule (čerstvej, so strukmi), ovseného zrna, svaloviny, tuku, pečene a obličiek ošípaných, svaloviny, tuku, pečene a obličiek hovädzieho dobytka, svaloviny, tuku, pečene a obličiek oviec, svaloviny, tuku, pečene a obličiek kôz, svaloviny, tuku a pečene hydiny, mlieka dobytka, mlieka oviec a mlieka kôz a vtáčích vajec, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade ostružín, malín, čakanky, hrachu (čerstvého, bez strukov), olív na výrobu oleja a koreňov čakanky, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto výrobkov by sa mali byť stanoviť na úrovni špecifického kvantifikačného limitu. Pokiaľ ide krovité ovocné druhy, po predložení stanoviska uvedeného v prvej vete úrad predložil ďalšie stanovisko k MRL v súlade s článkom 10 nariadenia (ES) č. 396/2005 (8). Je vhodné, aby sa toto stanovisko vzalo do úvahy. S ohľadom na dodatočné informácie o osvedčených poľnohospodárskych postupoch, ktoré poskytlo Belgicko, ako aj na to, že spotrebiteľom nehrozí žiadne riziko, MRL v prípade cesnaku zimného/cibule zimnej by sa mali stanoviť v prílohe II k nariadeniu (ES) č. 396/2005 na súčasnej úrovni. S ohľadom na dodatočné informácie o osvedčených poľnohospodárskych postupoch, ktoré poskytlo Rakúsko, ako aj na to, že spotrebiteľom nehrozí žiadne riziko, by sa mala MRL v prípade egrešov stanoviť v prílohe II k nariadeniu (ES) č. 396/2005 na súčasnej úrovni.

(7) Pokiaľ ide o výrobky, pri ktorých použitie prípravku na ochranu rastlín nie je povolené a pri ktorých neexistujú dovozné tolerancie alebo CXL, by sa MRL mali stanoviť na úrovni špecifického kvantifikačného limitu alebo by sa mala uplatňovať štandardná MRL, ako sa stanovuje v článku 18 ods. 1 písm. b) nariadenia (ES) č. 396/2005.

(8) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité kvantifikačné limity. Pri viacerých látkach uvedené laboratóriá dospeli k záveru, že v prípade určitých komodít si technický rozvoj vyžaduje určenie osobitných kvantifikačných limitov.

(9) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(10) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(11) Nariadenie (ES) č. 396/2005 by sa preto malo zodpovedajúcim spôsobom zmeniť.

(12) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty vyprodukované pred úpravou MRL a v prípade ktorých je na základe informácií potvrdené zachovanie vysokej úrovne ochrany spotrebiteľa. Keďže pri súčasných MRL nie je možné vylúčiť riziko pre spotrebiteľov, hodnoty pre tiakloprid vo výške 1 mg/kg v prípade ostružín, 0,4 mg/kg v prípade kelu, 1 mg/kg v prípade šalátu a 0,15 mg/kg v prípade endívie by sa mali uplatňovať na všetky produkty od dátumu uplatňovania tohto nariadenia.

(13) Predtým, ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Pokiaľ ide o účinné látky amidosulfurón, fenhexamid, krezoxím-metyl a trifloxystrobín vo všetkých produktoch alebo na nich, nariadenie (ES) č. 396/2005 v jeho podobe predtým, ako bolo zmenené týmto nariadením, sa naďalej uplatňuje na produkty, ktoré boli vyprodukované do 11. februára 2016.

Pokiaľ ide o účinnú látku tiakloprid vo všetkých produktoch alebo na nich okrem ostružín, kelu, šalátu a endívie, nariadenie (ES) č. 396/2005 v jeho podobe predtým, ako bolo zmenené týmto nariadením, sa naďalej uplatňuje na produkty, ktoré boli vyprodukované do 11. februára 2016.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 12. februára 2016.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 22. júla 2015 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Preskúmanie existujúcich maximálnych hladín rezíduí (MRL) amidosulfurónu podľa článku 12 nariadenia (ES) č. 396/2005 (Review of the existing maximum residue levels (MRLs) for amidosulfuron according to Article 12 of Regulation (EC) No 396/2005). Vestník EFSA (EFSA Journal) (2014) 12(3):3614. [40 s].

(3) Európsky úrad pre bezpečnosť potravín; Preskúmanie existujúcich maximálnych hladín rezíduí (MRL) fenhexamidu podľa článku 12 nariadenia (ES) č. 396/2005 (Review of the existing maximum residue levels (MRLs) for fenhexamid according to Article 12 of Regulation (EC) No 396/2005). Vestník EFSA (EFSA Journal) (2014) 12(1):3536. [42 s].

(4) Odôvodnené stanovisko k úprave MRL fenhexamidu v rôznom bobuľovom ovocí. Vestník EFSA (EFSA Journal) (2014) 12(7):3785. [18 s].

(5) Európsky úrad pre bezpečnosť potravín; Preskúmanie existujúcich maximálnych hladín rezíduí (MRL) krezoxím-metylu podľa článku 12 nariadenia (ES) č. 396/2005 (Review of the existing maximum residue levels (MRLs) for kresoxim-methyl according to Article 12 of Regulation (EC) No 396/2005). Vestník EFSA (EFSA Journal) (2014) 12(1):3549. [70 s].

(6) Európsky úrad pre bezpečnosť potravín; preskúmanie existujúcich maximálnych hladín rezíduí (MRL) tiaklopridu podľa článku 12 nariadenia (ES) č. 396/2005 (Review of the existing maximum residue levels (MRLs) for thiacloprid according to Article 12 of Regulation (EC) No 396/2005). Vestník EFSA (EFSA Journal) (2014) 12(3):3617. [111 s].

(7) Európsky úrad pre bezpečnosť potravín; Preskúmanie existujúcich maximálnych hladín rezíduí (MRL) trifloxystrobínu podľa článku 12 nariadenia (ES) č. 396/2005 (Review of the existing maximum residue levels (MRLs) for trifloxystrobin according to Article 12 of Regulation (EC) No 396/2005). Vestník EFSA (EFSA Journal) (2014) 12(2):3592. [81 s].

(8) Odôvodnené stanovisko k úprave existujúcej MRL trifloxystrobínu v krovitých ovocných druhoch (Reasoned opinion on the modification of the existing MRL for trifloxystrobin in cane fruit). Vestník EFSA (EFSA Journal) (2014) 12(7):3751. [17 s].